b'\n_START_ARTICLE_\nSakkali\n_START_PARAGRAPH_\nSakkali on entinen, K\xc3\xa4kisalmen maalaiskuntaan kuulunut kyl\xc3\xa4 Suomen Neuvostoliitolle luovuttamassa Karjalassa. Nyky\xc3\xa4\xc3\xa4n paikkakunta sijaitsee Norsjoen eli Larionovon maalaiskunnan etel\xc3\xa4osassa Leningradin alueen K\xc3\xa4kisalmen piiriss\xc3\xa4 Ven\xc3\xa4j\xc3\xa4ll\xc3\xa4, ja se luetaan N\xc3\xa4pinlahden kanssa yhdeksi asutukseksi, jonka ven\xc3\xa4j\xc3\xa4nkielinen nimi on ollut vuodesta 1948 l\xc3\xa4htien \xd0\xa1\xd0\xb8\xd0\xbd\xd1\x91\xd0\xb2\xd0\xbe, Sinjovo._NEWLINE_Sakkali sijaitsee Vuoksen pohjoisessa laskuhaarassa olevan K\xc3\xa4kisalmensel\xc3\xa4n kaakkoisrannalla noin yhdeks\xc3\xa4n kilometri\xc3\xa4 K\xc3\xa4kisalmen kaupungista etel\xc3\xa4\xc3\xa4n. Sakkalin naapurikyli\xc3\xa4 olivat K\xc3\xa4kisalmen maalaiskunnassa N\xc3\xa4pinlahti pohjoisessa, Marjolanniemi etel\xc3\xa4ss\xc3\xa4 ja K\xc3\xa4kisalmensel\xc3\xa4n toisella puolella Hirvisaari sek\xc3\xa4 id\xc3\xa4ss\xc3\xa4 Pyh\xc3\xa4j\xc3\xa4rven kunnan puolella Valkeam\xc3\xa4ki.\n_START_SECTION_\nV\xc3\xa4est\xc3\xb6 ja elinkeinot\n_START_PARAGRAPH_\nVuonna 1920 Sakkalissa oli 159 asukasta. Vuonna 1939 asukkaita oli puolestaan 205, joista 93 miest\xc3\xa4 ja 110 naista. Sakkalin asutus oli keskittynyt Norsjoelta Myllypeltoon kulkevan maantien varteen. Sakkali ja N\xc3\xa4pinlahti muodostivat yhten\xc3\xa4isen asutusalueen.  My\xc3\xb6s nykyisin kyl\xc3\xa4n asutus on keskittynyt samalle alueelle._NEWLINE_Ennen talvisotaa Sakkali oli p\xc3\xa4\xc3\xa4asiassa maatalousvaltainen kyl\xc3\xa4. N\xc3\xa4pinlahden, Sakkalin ja Marjoalanniemen kylien yhteinen kansakoulu sijaitsi Sakkalin kyl\xc3\xa4n keskustassa ja se oli aloittanut toimintansa vuonna 1910.\n_START_SECTION_\nEvakuointi\n_START_PARAGRAPH_\nTalvisodan alussa kyl\xc3\xa4st\xc3\xa4 evakuoitiin alaik\xc3\xa4iset lapset \xc3\xa4iteineen. Muu v\xc3\xa4est\xc3\xb6 evakuoitiin rauhan tultua, kun selvisi ett\xc3\xa4 K\xc3\xa4kisalmen maalaiskunta kuului luovutettaviin alueisiin. Jatkosodan aikana asukkaita palasi koteihinsa, mutta uusi evakuointi oli edess\xc3\xa4 vuonna 1944.'